แบงก์กรุงเทพลั่นยังสนับสนุนการเงินจัสมิน
ธนาคารกรุงเทพแจง ไม่ออกหนังสือค้ำประกันให้แจส ไม่กระทบความสัมพันธ์ ไม่มีผลต่อการสนับสนุนการเงิน
22 มี.ค. 2559

ธนาคารกรุงเทพแจง ไม่ออกหนังสือค้ำประกันให้แจส ไม่กระทบความสัมพันธ์ ไม่มีผลต่อการสนับสนุนการเงิน
นายเดชา ตุลานันท์ รองประธานกรรมการบริหาร ธนาคารกรุงเทพ เปิดเผยว่า สาเหตุที่ไม่สามารถออกหนังสือค้ำประกันการชำระค่าประมูลใบอนุญาต 4จี คลื่นความถี่ 900 เมกะเฮิรตซ์ ให้บริษัท แจส โมบาย บรอดแบนด์ ในเครือบริษัท จัสมิน อินเตอร์เนชั่นแนล ได้ เพราะไม่เสนอรายละเอียดแผนการเงินใหม่มาให้
“ก่อนประมูลแจสขอให้ธนาคารค้ำประกันให้ 4 หมื่นล้านบาท ขณะนั้นมีทุนอยู่ 2 หมื่นล้านบาท สัดส่วนหนี้สินต่อทุนคือ 2 ต่อ 1 แต่ประมูลจริงได้ในราคา 7.5 หมื่นล้านบาท หนี้ต่อทุนสูงขึ้นมาก จึงให้ทำแผนการเงินและแผนธุรกิจมาใหม่ แต่แจสก็ไม่ติดต่อเข้ามาอีก เชื่อว่าเรื่องนี้ไม่กระทบการสนับสนุนทางการเงินในอนาคตแก่จัสมิน เพราะเป็นคนละส่วน ไม่กระทบความสัมพันธ์” นายเดชา กล่าว
ด้านนักวิเคราะห์ ระบุว่า ในฐานะที่เป็นผู้เล่นหน้าใหม่ กลับไม่เห็นแผนการสร้างธุรกิจของแจสอย่างชัดเจน แต่กลับจ่ายปันผลต่อหุ้นในราคาแพง และยังมีแผนซื้อหุ้นคืน ซึ่งผิดวิสัยของธุรกิจที่ต้องตุนเงินไว้รองรับการขยายธุรกิจ ธนาคารไหนก็คงไม่ให้กู้ เพราะมีความเสี่ยงสูง อาจจะโดนธนาคารแห่งประเทศไทยถามเรื่องการวิเคราะห์ความเสี่ยงสินเชื่อ